# Dva slučaja koronavirusa potvrđena u dolini Neretvi

U Dubrovačko-neretvanskoj županiji nema novozaraženih koronavirusom te je ukupan broj oboljelih i dalje 43, a čekaju se rezultati za 33 uzorka, objavljeno je u četvrtak na konferenciji za medije Stožera civilne zaštite DNŽ.

Dubrovačko-neretvanski župan Nikola Dobroslavić rekao je kako je epidemiološko stanje i dalje dobro te pohvalio građane na poštivanju postavljenih mjera.

”Broj zaraženih je i dalje 43, a ova dva slučaja koja imamo potvrđena su s područja doline Neretve. Želim se zahvaliti sugrađanima na poštivanju mjera, kao i odati priznanje svim zdravstvenim djelatnicima na prvoj liniji borbe protiv koronavirusa, ali i svima ostalima, od stožera, policije i Crvenog križa do Caritasa i mnogobrojnih volontera”, rekao je župan Dobroslavić.

Župan je pohvalio nove mjere Vlade RH za pomoć gospodarstvu u krizi ocijenivši ih kao dobre. Rekao je kako one stvaraju pozitivno ozračje u društvu.

Načelnik županijskog stožera Joško Cebalo naveo je kako je od početka pandemije upućeno 330 uzoraka, 43 je pozitivnih osoba, a još se čekaju rezultati za 33 uzorka. U karanteni je i dalje jedan hrvatski državljanin, a u protekla 24 sata je zabilježeno jedno kršenje mjere samoizolacije s područja doline Neretve, u kojoj je ukupno 583 stanovnika županije, a njih više od 200 s područja Dubrovnik.  
  
Ravnatelj županijskog Zavoda za javno zdravstvo Mato Lakić rekao je kako su dva jučer popodne potvrđena slučaja iz Ploča i Kule Norinske u dolini Neretve, a svi su njihovi kontakti obrađeni i u samoizolaciji su. Naglasio je kako je u tijeku edukacija djelatnika Doma zdravlja Dubrovnik u uzimanju i slanju uzoraka te načinu korištenja zaštitne opreme, a idući tjedan će isto proći i djelatnici domova zdravlja u Korčuli i Metkoviću.  
  
„Tako ćemo u tim gradovima omogućiti uzimanje briseva iz vozila po ‘drive through’ modelu. Dotad svi sa sumnjom osobno dolaze na testiranje, a ako je netko dokazano pozitivan i dokaže mu se stanje, dolazi po njega hitna pomoć ili sanitetski prijevoz “, izjavio je Lakić.  
  
Odgovarajući na novinarski upit rekao je kako su svi koji su preboljeli koronavirus nakon 28 dana provedenih u samoizolaciji od dana početka simptoma ‘slobodni’ i nezarazni za okolinu, a dodatno će se testirati samo posebne kategorije, poput zdravstvenih radnika i sličnih zanimanja bitnih za funkcioniranje sustava.  
  
Ravnatelj dubrovačke Opće bolnice Marijo Bekić istaknuo je kako je jedanaest pozitivnih smješteno na Odjelu za infektivne bolesti i stabilnog su općeg stanja, a još su dva, starije životne dobi i s kroničnim bolestima, na Jedinici intenzivnog liječenja, ali nisu intubirani.  
  
”Pacijent iz doline Neretve je odmah stavljen u samoizolaciju na Odjelu za infektologiju, odakle je premješten na Jedinicu intenzivnog liječenja, gdje mu je potvrđen koronavirus“, objasnio je Bekić te nabrojao kako je u bolnici 11 stacionarnih i 6 pokretnih respiratora, uz devet anestezioloških aparata, od kojih je jedan prerađen.  
  
Troje pacijenata, ranije prevezenih u KBC Split, još uvijek su nepromijenjenog stanja, intubirani i na respiratoru.  
  
”I dalje su nam među osobljem pozitivni jedan liječnik i jedna medicinska sestra, za koju je utvrđen kontakt s područja Konavala. U samoizolaciji je deset liječnika, sedam medicinskih sestara i jedan nemedicinski djelatnik, i svi su dobrog općeg stanja“, rekao je Bekić i dodao da bolnica radi stabilno i bez dodatnih teškoća.  
  
Načelnik Policijske uprave dubrovačko-neretvanske Ivan Pavličević istaknuo je kako su ukinuti granični prijelazi za pogranični promet prema Bosni i Hercegovini i to Gabela Polje, Vukov klanac, Unka, Imotica i Slano. Napomenuo je kako je ukupno dosad zabilježeno 15 slučajeva kršenja mjere samoizolacije te istaknuo slučaj dvostrukog kršitelja.  
  
Pojasnio je kako nije kršenje samoizolacije ako je osoba u svojoj garaži ili vrtu, u svom okruženju, jer ne ostvaruje bliski kontakt s drugima.